Ego Galterus, Dei gratia Lingonensis episcopus, tam presentibus quam futuris notum facio quod Raynerus, Calvimontis dominus, qui et de Maresc dicitur, totam terram tam planam quam nemorosam quam habebat, a Mormento usque ad combam Hudeart, et a comba Hudeart usque ad cheminum quo itur a Lingonis usque Castellioni, et a chemino illo usque ad charmam communariam, et ab illa carma usque ad cornu del fai, predictus Raynerius, et Josbertus et Milo et Stephanus, filii ejus, Deo et sancte Marie de Mormento donaverunt, et libere possidendum in perpetuum concesserunt, et in manu nostra sine ulla contradictione guerpiverunt; Maria, uxore Raynerii; Agnete, uxore Josberti; Emelina, uxore Milonis que et Chalmonda dicitur; Gertrude, Leodegarde, Maoth, filiabus predicti Raynerii, laudantibus; excepto quod si Engebertus, Albericus et Richardus de Maresch aliquod in predicta terra excoluerint, tercias non dabunt. Quicumque autem alius ibi excoluerit, tercias domui Mormenti pacifice solvet, ita scilicet quod gerbas a charro non movebit, nisi conversus vel aliquis ex familia predicte domus presens fuerit. Quod si conversum vel aliquem ex familia ibi interesse non contigerit, ille cujus gerbe erunt, duos ex vicinis suis vel saltem unum sibi in testem advocabit, quem in testem habeat quod tercias suas plene reddiderit. Si vero aliquis excoluerit et forte terram dimiserit, ita quod nec excoletur predicte domus conversi illam excolent. Et si tanto spacio terra illa inculta remanebit, ut nemus ad hoc formetur et crescat ut cerebro possit perforari, fratres ejusdem domus in dominio habebunt, hoc tenore quod si terram illam excolere noluerint, qui prius excoluerat excolat, et tercias reddat. Concessum est itaque quod quicquid in supradicta terra a converso vel ab aliquo de familia domus repertum fuerit, Mormenti erit. Si illi de Puisato aliquid juris infra predictos terminos calumpniaverint, dominus Raynerius recognovit quod ab ipso inibi nichil habent, et nichil ipsi domui de Puisato unquam concessit. Deinceps ipse Raynerius, cum suis filiis et eorum uxoribus, quicquid domus Mormenti possidebat a domino Gaufrido Calvimontis, et filiis ejus, Hugone et Raynerio, libere concesserunt. Et ut hoc ratum et inconcussum deinceps habeatur, sigilli mei impressione munio, et testium annotatione confirmo. Hujus rei testes sunt: Girardus de Montesalione, Lingonensis archidiaconus; Belinus, episcopi capellanus; Robertus, Luseii decanus; Theobaldus de Polungeio; Odo, dominus Granceii, Guiardus Morehereus, Hodegarius de Chalfurno. Acta sunt hec apud Barrum in monte Sancte Germane, anno ab incarnatione Domini M°C° sexagesimo septimo.